b'\n_START_ARTICLE_\nM\xc4\x83n\xc4\x83stirea Sf\xc3\xa2ntul Mina din Ro\xc8\x99iori\n_START_SECTION_\nAntecedente monastice\n_START_PARAGRAPH_\nLocul unde este amplasat\xc4\x83 ast\xc4\x83zi M\xc4\x83n\xc4\x83stirea "Sf. Mina" din Ro\xc8\x99iori este cunoscut sub denumirea de "Dealul Bisericii" pentru c\xc4\x83 pe acest deal au existat schituri cu ob\xc8\x99te de c\xc4\x83lug\xc4\x83ri, care au fost distruse din cauza vitregiilor vremurilor._NEWLINE_Cronicile istorice amintesc de existen\xc8\x9ba unui schit cu hramul "Sf. Arhangheli Mihail \xc8\x99i Gavril", care a existat \xc3\xaen perioada secolului al XIX-lea. \xc3\x8en urma s\xc4\x83p\xc4\x83turilor efectuate \xc3\xaen perimetrul m\xc4\x83n\xc4\x83stirii s-au descoperit oseminte ale c\xc4\x83lug\xc4\x83rilor \xc3\xaengropa\xc8\x9bi aici, iar pe o c\xc4\x83r\xc4\x83mid\xc4\x83 datat\xc4\x83 din anul 1864 era \xc3\xaenscris numele unui ieromonah Porfirie, care fusese \xc3\xaengropat l\xc3\xa2ng\xc4\x83 peretele bisericii. Schitul a ajuns \xc3\xaen paragin\xc4\x83 din motive care \xc8\x9bin de vitregia vremurilor._NEWLINE_Un al doilea schit de c\xc4\x83lug\xc4\x83ri a existat aici \xc3\xaentre anii 1934-1937. Un monah de la M\xc4\x83n\xc4\x83stirea Neam\xc8\x9b, protosinghelul Gamaliil, a sosit \xc3\xaen aceste locuri cu dorin\xc8\x9ba de a ridica un nou a\xc8\x99ez\xc4\x83m\xc3\xa2nt monahal pe locul ruinelor fostului schit. Tradi\xc8\x9bia locului spune c\xc4\x83 \xc3\xaen momentul \xc3\xaen care a vrut s\xc4\x83 pun\xc4\x83 temelia pentru Sf\xc3\xa2nta Mas\xc4\x83 a noului a\xc8\x99ez\xc4\x83m\xc3\xa2nt, prin lucrarea Sf\xc3\xa2ntului Duh s-a aflat o candel\xc4\x83 aprins\xc4\x83 din timpul vechiului a\xc8\x99ez\xc4\x83m\xc3\xa2nt. Acest schit avea o bisericu\xc8\x9b\xc4\x83 de lemn acoperit\xc4\x83 cu \xc8\x99indril\xc4\x83, unde au slujit protosinghelul Gamaliil \xc3\xaempreun\xc4\x83 cu schimonahul Varlaam, precum \xc8\x99i monahii: Chiriac, Gherontie, Nifon, Iftimie \xc8\x99i al\xc8\x9bii. Noul hram al schitului a fost "Schimbarea la Fa\xc8\x9b\xc4\x83"._NEWLINE_\xc3\x8en acest schit s-au a\xc8\x99ezat 17 monahi care nu au recunoscut trecerea Bisericii Ortodoxe Rom\xc3\xa2ne la calendarul gregorian \xc3\xaen anul 1924. Ca urmare a persecu\xc8\x9biilor la care au fost supu\xc8\x99i de c\xc4\x83tre autorit\xc4\x83\xc8\x9bi, \xc3\xaen anul 1937 c\xc4\x83lug\xc4\x83rii care \xc8\x9binea r\xc3\xa2nduiala calendarului iulian au fost alunga\xc8\x9bi din acest loc (sub pretextul c\xc4\x83 la m\xc4\x83n\xc4\x83stire sunt comuni\xc8\x99ti) \xc8\x99i s-au \xc3\xaempr\xc4\x83\xc8\x99tiat pe la alte m\xc4\x83n\xc4\x83stiri. Biserica a fost demolat\xc4\x83, iar pe locul altarului s-au plantat salc\xc3\xa2mi care au d\xc4\x83inuit p\xc3\xa2n\xc4\x83 la a treia rezidire. Clopotul m\xc4\x83n\xc4\x83stirii a fost luat de c\xc4\x83tre biserica din satul Oniceni._NEWLINE_Dup\xc4\x83 preluarea puterii de c\xc4\x83tre comuni\xc8\x99ti \xc8\x99i \xc3\xaenceperea colectiviz\xc4\x83rii agriculturii, prin anii \'60, s-a \xc3\xaencercat ridicarea pietrei Sfintei Mese a altarului pentru a ara acest loc \xc8\x99i a-l face teren arabil. Tot tradi\xc8\x9bia popular\xc4\x83 afirm\xc4\x83 c\xc4\x83 anvelopele tractorului au explodat, a\xc8\x99a c\xc4\x83 piatra Sfintei Mese n-a putut fi ridicat\xc4\x83 \xc8\x99i \xc3\xaendep\xc4\x83rtat\xc4\x83 de acolo.\n_START_SECTION_\nM\xc4\x83n\xc4\x83stirea actual\xc4\x83\n_START_PARAGRAPH_\nDup\xc4\x83 Revolu\xc8\x9bia din decembrie 1989, credincio\xc8\x99ii ortodoc\xc8\x99i de stil vechi din zon\xc4\x83 au dorit s\xc4\x83 reconstruiasc\xc4\x83 biserica \xc8\x99i astfel s-a construit \xc3\xaen anul 1990 un paraclis provizoriu din BCA \xc3\xaen form\xc4\x83 de cruce. \xc3\x8encep\xc3\xa2nd din anul 1995, sub conducerea stare\xc8\x9bului Varnava Ene, a \xc3\xaenceput s\xc4\x83 se construiasc\xc4\x83 o biseric\xc4\x83 mare din zid de piatr\xc4\x83, corpuri de chilii, paraclisul din incinta st\xc4\x83re\xc8\x9biei, turnul-clopotni\xc8\x9b\xc4\x83 de la intrare \xc8\x99i zidul \xc3\xaenconjur\xc4\x83tor de piatr\xc4\x83._NEWLINE_Catapeteasma, baldachinul Sfintelor Moa\xc8\x99te \xc8\x99i stranele din interiorul bisericii sunt f\xc4\x83cute din lemn de stejar. De\xc8\x99i nu este finalizat\xc4\x83 construc\xc8\x9bia sa, s-a \xc3\xaenceput s\xc4\x83 se slujeasc\xc4\x83 deja \xc3\xaen biserica mare, cu hramul "Sf\xc3\xa2ntul Mare Mucenic Mina". La data de 9 februarie 2003, s-a celebrat o liturghie arhiereasc\xc4\x83 la care au participat un sobor de preo\xc8\x9bi \xc8\x99i numero\xc8\x99i credincio\xc8\x99i, cu acest prilej m\xc4\x83n\xc4\x83stirea primind o sf\xc3\xa2nt\xc4\x83 racl\xc4\x83 cu p\xc4\x83rticele din moa\xc8\x99tele Sf. Mare Mucenic Mina, Sf. Ierarh Vasile cel Mare, Sf. Ierarh G1icherie M\xc4\x83rturisitorul, Sf. Sfin\xc8\x9bit Mucenic Haralambie \xc8\x99i Sf. Mucenic Florian. Toate acestea au fost \xc3\xaenso\xc8\x9bite de Sf\xc3\xa2ntul Acoper\xc4\x83m\xc3\xa2nt de pe Racla Sf. Mina din Egipt._NEWLINE_Ulterior, la 11 iunie 2003, M\xc4\x83n\xc4\x83stirea a primit Sf\xc3\xa2nta Icoan\xc4\x83 "Axioni\xc8\x9ba", care fusese pictat\xc4\x83 cu 21 de ani \xc3\xaen urm\xc4\x83. Peste un an, la 11 iunie 2004, s-au adus de la Ierusalim o p\xc4\x83rticic\xc4\x83 din Lemnul Sfintei Cruci \xc8\x99i p\xc4\x83rticele din moa\xc8\x99tele Sf. Mucenici Modest \xc8\x99i Ermoghen. \xc3\x8en anul urm\xc4\x83tor, 2005, M\xc4\x83n\xc4\x83stirea a primit p\xc4\x83rticele din moa\xc8\x99tele Sf. Ierarh Ioan Gur\xc4\x83 de Aur, Sf. Ierarh Ghenadie \xc8\x99i Sf. Mare Mucenic Pantelimon. Tot \xc3\xaen acela\xc8\x99i an, au fost aduse dou\xc4\x83 icoane ale Maicii Domnului, denumite "Icoana Maicii Domnului Grabnic Ajut\xc4\x83toare" \xc8\x99i "Gherontissa", care au fost cump\xc4\x83rate de c\xc4\x83tre credincio\xc8\x99i de la un c\xc4\x83lug\xc4\x83r din Sf\xc3\xa2ntul Munte Athos \xc8\x99i donate m\xc4\x83n\xc4\x83stirii._NEWLINE_M\xc4\x83n\xc4\x83stirea are trei clopote, confec\xc8\x9bionate din staniu, argint, bronz \xc8\x99i cupru \xc8\x99i reprezint\xc4\x83 Sf\xc3\xa2nta Treime. Ele au fost sfin\xc8\x9bite \xc3\xaen iulie 2006. Ini\xc8\x9bial, m\xc4\x83n\xc4\x83stirea avea un clopot de 400\xc2\xa0kg, dar o familie din Ia\xc8\x99i a donat un clopot de peste o ton\xc4\x83. Ulterior, m\xc4\x83n\xc4\x83stirea a mai primit \xc3\xaenc\xc4\x83 dou\xc4\x83 clopote din partea conducerii combinatului Sidex Gala\xc8\x9bi, ai c\xc4\x83rui patroni indieni, de\xc8\x99i sunt budi\xc8\x99ti, au r\xc4\x83mas impresiona\xc8\x9bi de m\xc4\x83n\xc4\x83stire._NEWLINE_\xc3\x8en prezent, M\xc4\x83n\xc4\x83stirea "Sf. Mina" din Ro\xc8\x99iori dispune de o ob\xc8\x99te de 7 c\xc4\x83lug\xc4\x83ri, stare\xc8\x9b fiind arhimandritul Varnava Ene. Hramurile m\xc4\x83n\xc4\x83stirii sunt urm\xc4\x83toarele s\xc4\x83rb\xc4\x83tori: \xc2\xabSfantul Mare Mucenic Mina\xc2\xbb, \xc2\xabSfin\xc8\x9bii Arhangheli Mihail \xc8\x99i Gavril\xc2\xbb, \xc2\xabSf\xc3\xa2ntul Ierarh Vlasie\xc2\xbb \xc8\x99i \xc2\xabSfantul Apostol Varnava\xc2\xbb.\n_START_SECTION_\nAlte activit\xc4\x83\xc8\x9bi desf\xc4\x83\xc8\x99urate\n_START_PARAGRAPH_\nM\xc4\x83n\xc4\x83stirea "Sf. Mina" din Ro\xc8\x99iori dispune de un parc auto format din patru camioane, dou\xc4\x83 fadrome, wolla, ifron, autogreder etc. M\xc4\x83n\xc4\x83stirea \xc3\xaenchiriaz\xc4\x83 utilajele pentru diferite lucr\xc4\x83ri: la drumuri, la transportarea balastului, drumuri forestiere, drumuri comunale. A fost deschis un magazin \xc8\x99i se pleac\xc4\x83 cu ma\xc8\x99inile prin pie\xc8\x9be \xc8\x99i oboare pentru v\xc3\xa2nzarea m\xc4\x83rfurilor._NEWLINE_\xc3\x8en m\xc4\x83n\xc4\x83stire se celebreaz\xc4\x83 zilnic cele trei slujbe ale acatistului (dou\xc4\x83 diminea\xc8\x9ba \xc8\x99i unul seara), vecernia \xc8\x99i utrenia. Lunea, miercurea \xc8\x99i vinerea se m\xc4\x83n\xc3\xa2nc\xc4\x83 odat\xc4\x83 pe zi, iar \xc3\xaen celelalte zile de dou\xc4\x83 ori pe zi. Nu se consum\xc4\x83 niciodat\xc4\x83 carne, \xc3\xaen afar\xc4\x83 de cea de pe\xc8\x99te. C\xc4\x83lug\xc4\x83rii m\xc4\x83n\xc4\x83stirii muncesc \xc3\xaen gospod\xc4\x83rie, la buc\xc4\x83t\xc4\x83rie, \xc3\xaen grajd \xc8\x99i \xc3\xaen construc\xc8\x9bii._NEWLINE_\xe2\x80\x9eNu ie\xc8\x99i din biseric\xc4\x83 \xc8\x99i te culci. Cu to\xc8\x9bii muncim, nu avem \xc3\xaencotro [...]. Unde este un hram, hop \xc8\x99i noi. Suntem, cred, singura m\xc4\x83n\xc4\x83stire din nordul Moldovei declarat\xc4\x83 prestatoare de servicii \xc8\x99i pl\xc4\x83titoare de TVA. Veniturile noastre vin din prest\xc4\x83ri de servicii.\xe2\x80\x9d_NEWLINE_\xe2\x80\x94arhimandrit Varnava Ene_NEWLINE_\xc3\x8en apropierea m\xc4\x83n\xc4\x83stirii, se afl\xc4\x83 doi st\xc3\xa2lpi de telefonie mobil\xc4\x83.'